Sameining skólastofnana ákveðin í Dölum - Skessuhorn - fréttir af Vesturlandi
Sameining skólastofnana ákveðin í Dölum
Sveitarstjórn Dalabyggðar ákvað á fundi sínum í síðustu viku sameiningu Grunnskólans í Búðardal, Grunnskólans í Tjarnarlundi í Saurbæ, Tónlistarskóla Dalasýslu og leikskólans Vinabæjar í nýja skólastofnun, sem tekur formlega til starfa 1. ágúst í sumar. Sveitarstjórn var einróma í samþykkt sinni, sem felur í sér að allir starfsmenn skólanna halda störfum sínum, en stjórnendum skólastofnana bjóðast kennarastöður og þar með skert starfskjör. Þá er með samþykktinni tryggt skólastarf í Tjarnarlundi til næstu fjögurra ára að minnsta kosti.
Grímur Atlason sveitarstjóri Dalabyggðar segir að með sameiningu skólanna í Dölum sé stefnt að öflugri skólastofnun og um leið náist fram rekstrarleg hagræðing sem nemi að minnsta kosti 10 milljónum á ári. Hann segir endurskoðun skólamála í Dölum hafi verið inni þegar byrjað var að undirbúa sameiningu sveitarfélaganna haustið 2005 og markviss vinna í þá veru hafi hafist haustið 2007. Skólamálin séu því búin að vera í endurskoðun í Dalabyggð í talsverðan tíma og fyrir nokkru var kynnt skýrsla sem hafði að geyma úttekt á nokkrum valmöguleikum. Afgreiðsla sveitarstjórnar byggir á niðurstöðum skýrslunnar og umsögn fræðslunefndar.
Í framhaldi af ákvörðun sveitarstjórnar hefur verið auglýst laust er til umsóknar starf skólastjóra nýrrar skólastofnunar Dalabyggðar. Ráðið verður formlega í starfið frá og með 1. ágúst 2009. Í auglýsingunni er sagt æskilegt að nýr skólastjóri geti komið til skipulagsvinnu eigi síðar en 1. maí í vor. Umsóknarfrestur um skólastjórastöðuna er til og með 16. mars nk.